
Høringssvaret sendt elektronisk til bdi@energinet.dk og myndighed@energinet.dk 


	
Høringssvar: Redegørelse for Elforsyningssikkerhed 2026
Landbrug & Fødevarer har modtaget Energinets høringsmateriale om ”Redegørelse for Elforsyningssikkerhed 2026” den 15. september 2026 og takker for muligheden for at afgive bemærkninger hertil. 

Endnu et dyrt nøk på 2 min. – nu planlægges efter 40 afbrudsminutter i 2036 
Landbrug & Fødevarer støtter den fortsatte elektrificering af samfundet og den grønne omstilling, som i stigende grad er afhængig af et velfungerende, robust og omkostningseffektivt elsystem. 
Vores medlemmer bidrager allerede væsentligt til energisystemet gennem produktion af vedvarende energi, biogas, fleksibilitetsløsninger og elektrificering af produktionsprocesser.
Netop fordi elektrificeringen fortsætter, bliver omkostningerne ved afbrud og forsyningsforstyrrelser samtidig større for samfund og erhvervsliv. Det gælder ikke mindst fødevareerhvervet, hvor produktion, køling, ventilation, automatisering og digitale styringssystemer i stigende grad er afhængige af en stabil elforsyning. Landbrug & Fødevarer finder det derfor meget bekymrende, at Energinet igen i dette års redegørelse for elforsyningssikkerheden planlægger en fremtid med yderligere forventede afbrudsminutter. På blot to år er antallet af afbrudsminutter steget med 4 minutter til nu forventeligt 40 minutter i 2036. Det samfundsøkonomiske tab stiger i takt med elektrificeringen, så de 40 forventede afbrudsminutter i 2036 vil være langt dyrere, end hvis det havde været i dag.

Det fremgår, at 32 af de 40 forventede afbrudsminutter kan henføres til DSO-nettet. Fordelingen giver anledning til bekymring. I dag er der lidt over 30 elnetselskaber, der alle har det til fælles, at de er private monopoler, der er indtægtsrammeregulerede. Heri ligger et eksplicit incitament til at levere en høj grad af leveringssikkerhed, da manglende leveringssikkerhed ellers reguleres i indtægtsrammen. Denne fordeling giver anledning til en række spørgsmål om, hvorvidt der burde være større fokus på kapacitetsudnyttelsen og netudbygningen i distributionsnettene. I dag er der overordentlig stor risiko for, at der foretages suboptimerende tiltag, som ikke gavner det samlede elnet i Danmark. Øget transparens om, hvor belastningerne opstår, sammenholdt med koordinerede initiativer på tværs af DSO-operatørerne vil kunne afbøde dette og dermed øge effektiviteten i nettet. Hovedformålet bør være at maksimere den operationelle kapacitet i det kollektive net frem for lokal indtjeningsoptimering.

Øget fokus på effekttilstrækkelighed og afhængighed af udlandet
Energinets vurdering af effekttilstrækkeligheden er ændret ganske betragteligt siden sidste års redegørelse. Hvor der i 2025-redegørelsen var en forventning om mere end 10 timers Loss of Load Expectation (LOLE) et årti frem og op til 4 afbrudsminutter relateret til effektmangel, forventer Energinet nu blot 3 timers LOLE og 30 sekunders afbrud som følge af effekttilstrækkelighed.


Det er umiddelbart godt med en forbedret prognose, men det viser sig at den beror på en forudsætning om, at en række europæiske lande skal iværksætte tiltag til sikring af deres effekttilstrækkelighed, herunder kapacitetsmekanismer. Det betyder at den danske forsyningssikkerhed i stigende grad bliver afhængig af politiske og regulatoriske beslutninger i andre lande. Det er fint at adressere denne usikkerhed i redegørelsen, at driften af det danske net ikke baseres på ødrift.

Prognoseforudsætningen er et signal om den fælles fremdrift hen mod en egentlig energiunion, men meget kan ske inden da – og det, der bekymrer mest, er risikoen for, at der ikke sker nok i de andre lande. Norge og Sverige diskuterer fx i det offentlige rum, hvorvidt der fortsat skal være den samme kapacitet på søkabler til Danmark. Med en forventet øget nordeuropæisk VE-produktion de kommende år, bidrager diskussionen om søkabler blot til usikkerheden om fremtidens effekttilstrækkelighed. Vi er derfor bekymrende for, at konkurrenceevnen svækkes for danske virksomheder, hvis andre lande ikke leverer som forventet til det kollektive europæiske net. Dertil opstår en anden usikkerhed i, at Danmark og nabolandene forlader sig på nogenlunde samme VE-teknologier, så risikoen for en vis grad af sammenfaldende over- og underproduktion når vinden blæser er dermed til stede. Det er dog positivt, at Energinet adresserer denne usikkerhed i rapporten. Det vurderes her, at manglende europæisk effekthjælp til den tid vil udløse henholdsvis 14 timers LOLE og 15 afbrudsminutter i 2036, hvilket er markant mere, end hvis det går som Energinet i udgangspunktet antager.

Kapacitetsmekanisme bør udformes teknologineutralt
Det fremgår, at Energinet nu vurderer, at en dansk kapacitetsmekanisme sandsynligvis bliver nødvendig for at overholde den foreslåede danske pålidelighedsstandard. Landbrug & Fødevarer anbefaler, at en fremtidig kapacitetsmekanisme udformes teknologineutralt, og at omkostningerne fordeles på en måde, som ikke unødigt svækker konkurrenceevnen for danske virksomheder, herunder inden for fødevareproduktion.

Fleksibilitet må ikke blive en skjult meromkostning
Landbrug & Fødevarer anerkender behovet for øget fleksibilitet i elsystemet. Vi finder det imidlertid vigtigt at understrege, at fleksibilitet ikke er gratis. Mange produktionsprocesser inden for landbrugs- og fødevareindustri er biologiske eller kontinuerte og kan ikke uden videre flyttes som reaktion på elpriser eller lokale netsignaler. Landbrug & Fødevarer finder derfor anledning til at bemærke, at begrænset netadgang og afbrydelighedsløsninger ikke bør udvikle sig til de facto-standardløsninger for erhvervslivet uden passende kompensation og klare rammer.

Robusthed og spændingskvalitet bør have større fokus
Det er positivt, at Energinet har udbygget analysen af robusthed og systemstabilitet betydeligt, herunder erfaringerne fra blackoutet på Den Iberiske Halvø. Dog savnes fortsat en mere eksplicit behandling af elkvalitet set fra slutbrugernes perspektiv. Mange virksomheder oplever i dag spændingsdyk og mindre spændingsforstyrrelser, hvilket fører til utilsigtede stop af produktionsudstyr med deraf følgende tab af materiel og råvarer samt et større spild af arbejdstimer. De økonomiske konsekvenser af sådanne hændelser kan være betydelige, selv når de ikke registreres som egentlige afbrud. Landbrug & Fødevarer anbefaler derfor, at fremtidige redegørelser indeholder en mere detaljeret beskrivelse af udviklingen i leveringskvalitet og spændingsforhold. Problemet er allerede stort og vokser med den øgede digitalisering af de fleste produktionsaspekter. Det er en nødvendig digitalisering, der ikke mindst kan henføres til øget regulering af det stadigt mere komplekse elmarked. Det fører til øget brug af fintfølende maskiner, som er sårbare over for selv små udsving i den leverede elkvalitet. Selv et kortvarigt, næsten umåleligt spændingsdyk kan ødelægge fintfølende produktionsudstyr og dermed lægge produktionslinjer ned.

Fødevaresektoren som kritisk samfundsfunktion
Landbrug & Fødevarer finder det positivt, at sikkerhed og beredskab nu indgår som et selvstændigt element i vurderingen af elforsyningssikkerheden. I takt med det skærpede trusselsbillede bør der være fokus på, hvordan kritiske fødevarevirksomheder indgår i beredskabsplanlægning og genopretning efter større hændelser. Fødevareforsyning er en grundlæggende samfundsfunktion, og det er vigtigt, at dette afspejles i den fremtidige beredskabsplanlægning.

Landbrug & Fødevarer vil gerne forbeholde sig muligheden for at vende tilbage med yderligere kommentarer, hvis vi finder behov for dette. Ønskes ovenstående uddybet, er Energinet velkommen til at rette henvendelse til undertegnede.

Med venlig hilsen

Finn Christensen

Klima & Energi
M +45 2724 5639
E fch@lf.dk 

